Eesti autonoomia saavutamine ei olnud juhus, vaid rahvusliku ärkamise pika protsessi loogiline tulemus. Väga tähtsat rolli mängis siin Eesti intelligentsi:  folkloristide, muusikute, kirjameeste ja poliitikute viljakas ja sihikindel tegevus. Eesti iseseisvumise viimase etapi oluliseks võiduks võib lugeda eesti rahvusväeosade loomist Vene keisriarmee koosseisus. Juba märtsis 1917 hakkasid nii rindel kui tagalas spontaanselt tekkima eesti sõjameeste rahvuskomiteed. Kuu aega pärast eesti sõjameeste I kongressi toimumist saadi ametlik luba rahvusväeosade loomiseks ning aasta lõpus moodustati Eestimaa kubermangus Eesti rahvusdiviis. Edaspidi sai diviisi ohvitserkoosseisust  põhialus kogu Eesti rahvaarmee moodustamiseks.